Rema 1000 nåede lige at melde ud, at butikkerne fra nytår skjuler alle cigaretter, så de ikke kan ses bag disken længere. Blot få timer senere melder Salling Group, der står bag Føtex, Bilka og Netto, sig også ind i gemmelegen.

Ambitionen er, at alle Salling Groups cirka 600 butikker i Danmark har gemt tobakken helt af vejen 1. oktober, lyder det i en pressemeddelelse.

Læs også : Rema 1000 gemmer smøgerne væk

– Som landets største detailhandelsvirksomhed har vi et ansvar for at gå forrest, siger Per Bank, der er administrerende direktør i Salling Group.

- Vi kan gøre en reel forskel for de næste generationer ved at sætte fokus på rygning og gøre det mindre attraktivt at begynde at ryge.

Tobaksproducent er positiv

Arbejdet med at gemme de farvestrålende pakker af vejen begynder efter sommerferien i de større byer, når Føtex i Storkøbenhavn, Netto i Aarhus og Odense, Bilka i København, Randers og Aalborg og Salling i Aarhus og Aalborg fra 1. august har gemt tobak og cigaretter af vejen.

Rema 1000 skjuler cigaretter i alle kædens 314 butikker fra årsskiftet.

Læs også : Foreninger: Al tobak skal væk fra hylderne

Og det er en strålende idé, mener man hos Phillip Morris Danmark, der står bag verdens bedst sælgende cigaretmærke, Marlboro.

- Vi er positive. Der er ingen under 18 år, som skal begynde at ryge, siger Charlie Stjerneklar, der er regulatorisk ansvarlig i Phillip Morris Danmark.

40 unge begynder at ryge hver dag

En analyse fra Statens Institut for Folkesundhed på Syddansk Universitet har tidligere vist, at 40 unge begynder at ryge hver dag.

- Vores mission er, at alle der ryger i dag, og som ønsker at stoppe, skal kunne stoppe. Dem, der gerne vil blive ved med at ryge, vil vi gerne have over på nogle mindre skadelige produkter, og det er vi nødt til at tænke ind i forbindelse med de her tiltag. Derfor synes vi også, at det er en positiv retning, det går i, fortsætter han med henvisning til de tobaksprodukter, der ikke indeholder røg. De skal ikke skjules bag låger eller lignende, mener han.

- Jeg håber, at vi i fremtiden ikke ser unge under 18 år, der kan købe tobak. Det er ganske vist ulovligt for dem at købe det nu, så det er super positivt, at dagligvarebutikker tager det alvorligt, siger Charlie Stjerneklar.

Stor ros til detailhandlen

Magasin har helt fjernet cigaretterne i Magasin i Lyngby og på Kongens Nytorv i København. Og Kræftens Bekæmpelse er ikke overraskende jublende glade for de nye tiltag: